gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
જ્યારે નગુણા અને કૃતઘ્ની લોકો સહાનુભૂતિ ઉઘરાવી જાય છે
You need an iframes capable browser to view this content.
જેની સારવાર માટે ભારતની હૉસ્પિટલ અને ડૉક્ટરો આઉટ ઑફ ધ વે જઈને મચી પડ્યાં તેની બહેન જ્યારે ખોટા આક્ષેપો કરે ત્યારે મગજ તો છટકી જ જાયને
સોશ્યલ સાયન્સ - તરુ કજારિયા
‘અરે! આ શું? ઓહ માય ગૉડ! હું કેમ પહેલાં બોલ્યો નહીં (કે બોલી નહીં)?  કેમ હું હકીકત જાણવા છતાં ચૂપ રહ્યો (કે રહી)? ’
આવા સવાલો હમણાં મને થયા. તમને પણ ક્યારેક થયા હશે. છેલ્લા એકાદ અઠવાડિયાથી અખબારો અને અન્ય મીડિયામાં ઇજિપ્તની મહાકાય મહિલા ઈમાન અહમદ વિશે સમાચારો ઝળક્યા કરે છે. સોશ્યલ મીડિયા પર એક વિડિયો ફરી રહ્યો છે, જેમાં ઈમાનની બહેન શાઇમા ઈમાનની ઓબેસિટી (મેદસ્વિતા)ની સારવાર કરી રહેલી હૉસ્પિટલ અને એના ડૉક્ટરો પર આક્ષેપો કરતી દેખાય-સંભળાય છે. એ ખૂબસૂરત વિદેશી મહિલાએ મીડિયા સુધી પહોંચવાનો એ માર્ગ ઇરાદાપૂર્વક અને બખૂબી અજમાવ્યો હતો. તેની અપેક્ષા મુજબ મીડિયાવાળા પહોંચી ગયા હૉસ્પિટલની બહાર. ત્યાર પછી તમામ અખબારો અને ચૅનલો પર શાઇમાબહેને ‘મારી બહેનને સારી સારવાર નથી મળી રહી અને તેનું વજન કંઈ ડૉક્ટરો કહે છે એટલુંબધું ઓછું નથી થયું, માંડ સાઠેક કિલો જેટલું વજન જ ઘટ્યું છે. આટલા દિવસોમાં કંઈ બસો કિલો વજન ઓછું થઈ શકે?’ આવાં અનેક આક્ષેપો અને શંકાઓ રજૂ કર્યા.
મીડિયામાં ઈમાન વિશેના આ બધા સમાચારો આવવાના શરૂ થયા એનાં બેથી ત્રણ અઠવાડિયાં પહેલાં એ હૉસ્પિટલ સાથે સંકળાયેલી કેટલીક વ્યક્તિઓ સાથે ઈમાન વિશે વાત થતી હતી ત્યારે જે જાણવા મળેલું એ હવે જાણો : ઈમાન અને તેની બહેન હૉસ્પિટલના ડૉક્ટરો, થેરપિસ્ટ્સ અને નર્સ તેમ જ સ્ટાફ સાથે ખૂબ જ ઉદ્ધતાઈથી વર્તે છે. ઈમાનનું વજન ઓછું થઈ ગયું પછી તેના માટે ખાસ તૈયાર કરવામાં આવેલી રૂમમાંથી તેને ખસેડવાની વાત આવી તો તેની બહેને તીવ્ર વિરોધ કર્યો હતો અને આખરે તદ્દન કમને એ રૂમમાંથી મૂવ થવા તૈયાર થઈ હતી. ફિઝિયોથેરપિસ્ટો ઈમાનને થેરપી આપવા જાય ત્યારે તે સાથ નથી આપતી. તેમની સાથે તેની બહેન પણ તોછડાઈપૂર્વક વર્તે છે અને અનાપ-શનાપ ડિમાન્ડ્સ કરતી રહે છે. ઈમાનનું વજન બસો કિલોની અંદર આવી ગયું પછી હૉસ્પિટલમાં તેની સારવાર કરતા ડૉક્ટરે કહ્યું કે હવે તેઓ પાછાં ઇજિપ્ત જઈ શકે છે. એ વાત શાઇમાને ગમી નથી.
આ બધું જાણીને મેં એ મિત્રો સમક્ષ ચિંતા વ્યક્ત કરેલી કે ઈમાનને તો મેદસ્વિતા ઉપરાંત કેટલી બધી બીમારીઓ છે, આવામાં તેઓ પાછા ફર્યા બાદ પણ કંઈ થાય તો એ લોકો તો હૉસ્પિટલને જ દોષ દે એવી શક્યતા છે! એ મિત્રે કહેલું કે એ જ તો વાત છે. એ અજાણી વિદેશી મહિલા માટે ભારતની હૉસ્પિટલ આટલો ખર્ચ, આટલીબધી ખાસ વ્યવસ્થા અને ઉત્તમ તબીબી સારવાર પૂરી પાડે છે, દરદી પર એની અસર દેખાય છે; પણ આભારના બે શબ્દ તો બાજુએ રહ્યા, ઉપરથી જાતજાતની દાદાગીરી તેની બહેન કરી રહી છે.
એ સાંભળી મેં કહેલું કે હવે આવી ભલમનસાઈ દાખવતાં પહેલાં સો વાર વિચાર કરવો પડશે એવું કદાચ હૉસ્પિટલની ઑથોરિટીને પણ સમજાઈ ગયું હશે.
ઉપરની આ સમગ્ર વાતચીત છેલ્લા અઠવાડિયાથી મારા દિમાગમાં ઘૂમરાઈ રહી છે. બૅકગ્રાઉન્ડની આ હકીકત ન જાણતી હોત તો મને પણ અન્ય વાચકોની જેમ કદાચ ‘બિચારી ઈમાન કે શાઇમા’ પ્રત્યે સહાનુભૂતિ થઈ આવત. પરંતુ શાઇમાની પ્રકૃતિ વિશે અનાયાસ જ અગાઉથી મળેલી જાણકારીના પ્રકાશમાં જ્યારે તેના બખાળા વિશે વાંચ્યું ત્યારે કેટલીક વાતનો તાળો મળવા લાગ્યો : શાઇમાને ઈમાનને લઈને ઇજિપ્ત જવું નથી એટલે તેણે જાતજાતના વાંધાવચકા કરવાનું શરૂ કરી દીધું છે. એ લોકો માટે તેમના પોતાના દેશની હૉસ્પિટલે પણ જે નહોતું કર્યું એ ભારતની હૉસ્પિટલે અને મેડિકલ ફ્રૅટર્નિટીએ કરી બતાવ્યું છે એની કદર કરવાને બદલે પોતાના મનનું ધાર્યું ન થાય તો મીડિયાનો ઉપયોગ કરવાનો આ પ્લાન હોઈ શકે એવી આડકતરી હિન્ટ્સ પણ મળે છે.
હૉસ્પિટલમાં ઈમાન માટે યોગ્ય સેવા કે સગવડ નહોતી એનો એહસાસ તેને બે મહિના બાદ થયો? ડૉક્ટરે ઈમાનના વજનનો ઇશ્યુ સૉલ્વ કરવાનો પડકાર ઝીલ્યો હતો અને ઈમાનને અહીં લાવવામાં આવી ત્યારથી એ વાત થઈ છે. તો હવે વજન ઊતરી ગયું તો તે સવાલ કરે છે કે આટલું જલદી આટલું બધું વજન કેવી રીતે ઊતરી જાય! હદ તો તેણે એવી શંકા છેડીને કરી નાખી કે ઈમાનનું વજન અહીં આવી ત્યારે પાંચસો કિલો હતું એનું શું પ્રૂફ છે? બે મહિના પહેલાં ઈમાનને જે રીતે દરેક પ્રકારની સ્પેશ્યલ અરેન્જમેન્ટ કરીને ઇજિપ્તથી મુંબઈ લાવવામાં આવેલી ત્યારે દુનિયાભરને જાણ હતી કે તેનું વજન પાંચસો કિલો જેટલું હતું. ત્યારે તો તેની બહેને કોઈ પ્રૂફ માગ્યું નહોતું! નગુણા અને કૃતઘ્ની લોકો કઈ પાયરીએ જઈ શકે છે એ જોઈ સ્તબ્ધ થઈ જવાયું!
હકીકતમાં હૉસ્પિટલની મફતિયા મહેમાનગીરી અને ફ્રી સેવા-શુશ્રૂષાનો અંત નજીક જણાયો ત્યારે તેણે ઈમાનને ઇજિપ્ત પાછી લઈ જવાનું ટાળવાના શક્ય એટલા પ્રયત્નો કર્યા, પરંતુ એમાં જ્યારે સફળતા ન મળી એટલે હૉસ્પિટલ તથા ડૉક્ટરો વિરુદ્ધ ફરિયાદ  કરવાનું અને તેમને બદનામ કરવાનું શસ્ત્ર ઉગામ્યું છે એ તેની ફિતરત જોતાં સમજાય છે. એક તબક્કે તો તે પોતાની બહેનને છોડીને ઇજિપ્ત જવાની પેરવી કરતી હતી, પણ તેને એમ કરવામાં સફળતા ન મળી. એ બાબતે તેને પૂછતાં તેણે કહ્યું કે એ તો હું મારી માને લેવા જવાની હતી, માને મળીને ઈમાનને સારું લાગે એટલે!
અને આ જ શાઇમા, જેને પોતાની બહેનની આટલી ફિકર છે તે તેની હેલ્થ સાથે કેવાં ચેડાં કરે છે એ પણ જોઈ લો. આ લખું છું ત્યાં એ સમાચાર આવ્યા છે કે ડૉક્ટરોની કડક સૂચનાની વિરદ્ધ જઈને શાઇમાએ ઈમાનને મોઢેથી પાણી પીવડાવી દીધું! હા, ઈમાનને કંઈ પણ ખાવા-પીવાનું મોઢા વાટે આપવાની મનાઈ છે, કેમ કે એનાથી તેને તકલીફ થવાની શક્યતા છે. નર્સે શાઇમાને પાણી આપતાં રોકવાની કોશિશ કરી તો તે તેમની સાથે લડી અને તેની ઉપરવટ જઈને ધરાહાર ઈમાનના મોઢામાં પાણી આપ્યું હતું. પરિણામે હૉસ્પિટલમાં પોલીસ બોલાવવી પડી.
તેની આ હરકતનું વિશ્લેષણ કોઈ ઇન્વેસ્ટિગેટિવ એજન્સી કરે તો એની પાછળના હેતુઓ શોધી શકે. દાખલા તરીકે એને પરિણામે જો ઈમાનને કંઈ તકલીફ થાત તો એનો દોષ ડૉક્ટરો અને હૉસ્પિટલ પર ઢોળી શકાત, ઈમાનનો સ્ટે લંબાવી શકાત વગેરે-વગેરે. (બાય ધ વે, એક પત્રકારના એક સવાલના જવાબમાં તે એવું બોલી ગયેલી કે ‘હું એકલી અને મારી વૃદ્ધ મા ઈમાનને કેવી રીતે સાચવી શકીએ?’) આપણે ભારતીયો બહુ ઇમોશનલ છીએ એટલે એક સ્ત્રી પોતાને લાચાર ચીતરીને તેમની પાસેથી સહાનુભૂતિની સાથે ઘણુંબધું ઉઘરાવી લઈ શકે છે. ક્યારેક કેટલીક માથાભારે સ્ત્રીઓને આ ‘બિચારી’, ‘લાચારી’નો દુરુપયોગ કરતી જોઈને ‘ãસ્ત્રયાચરિત’ જેવો કદી ન વાપરવો ગમે એવો શબ્દપ્રયોગ યાદ આવી જાય. નગુણા અને કૃતઘ્ની લોકો કઈ પાયરીએ જઈ શકે છે એ જોઈને સ્તબ્ધ થઈ જવાય.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.